
Ministru kabineta sēdes protokollēmums

Informatīvais ziņojums "Informatīvais ziņojums par pasākumiem administratīvā sloga mazināšanai elektronisko sakaru tīkla attīstībai"

· 1. Pieņemt zināšanai informatīvo ziņojumu.
· 2. Satiksmes ministrijai sešu mēnešu laikā pēc informatīvā ziņojuma atbalstīšanas Ministru kabinetā sagatavot un satiksmes ministram normatīvajos aktos noteiktajā kārtībā iesniegt izskatīšanai Ministru kabinetā grozījumus Elektronisko sakaru likumā:
· 2.1. paplašināt 28.panta septītajā daļā noteikto deleģējumu, paredzot Ministru kabinetam noteikt kārtību, kādā nosaka atlīdzību par elektronisko sakaru tīkla ierīkošanai un būvniecībai, tostarp pārbūvei un atjaunošanai nepieciešamā nekustamā īpašuma lietošanas tiesību aprobežojumu;
· 2.2. iekļaut regulējumu, ka gadījumos, kad publiskā elektronisko sakaru tīkla infrastruktūra ierīkota vai izbūvēta par publiskajiem līdzekļiem līdz valsts un pašvaldību īpašumā esošo objektu konkrētai adresei, elektronisko sakaru komersantam, lai savu tīklu pieslēgtu subsidētajai infrastruktūrai, ir tiesības izmantot attiecīgo valsts un pašvaldību īpašumā esošo  nekustamo īpašumu, aizstājot saskaņošanas procedūru ar nekustamā īpašuma īpašnieka informēšanu un izmaksājot vienreizēju atlīdzību;
· 2.3. iekļaut regulējumu, ka elektronisko sakaru komersantam ir tiesības izmantot attiecīgo valsts un pašvaldību īpašumā esošo  nekustamo īpašumu, aizstājot saskaņošanas procedūru ar nekustamā īpašuma īpašnieka informēšanu un izmaksājot vienreizēju atlīdzību, ja publisko elektronisko sakaru tīklu pārvietošanas pienākums izriet no vietējās pašvaldības saistošajiem noteikumiem;
· 2.4. iekļaut regulējumu, kas novērš, ka kopīpašumā esošā nekustamajā īpašumā jaunu elektronisko sakaru tīklu ierīkošanai vai izbūvei nepieciešama 100% kopīpašnieku piekrišana;
· 2.5. papildināt ar nosacījumu, ka publisko elektronisko sakaru tīkla nodrošināšanai un elektronisko sakaru pakalpojumu sniegšanai noteiktais nekustamā īpašuma lietošanas tiesību aprobežojums, kā lietu tiesība, kas pastāv uz likuma pamata, ir spēkā arī bez reģistrācijas zemesgrāmatā;
· 2.6. precizēt terminoloģiju saskaņā ar teritorijas attīstības plānošanas jomas normatīvajos aktos noteikto, ievērojot, ka elektronisko sakaru tīklus var paredzēt vietējās pašvaldības lokālplānojumā vai detālplānojumā;
· 2.7. noteikt regulējumu, ja publiskie elektronisko sakaru tīkli tiek būvēti nekustamajā īpašumā, tad elektronisko sakaru komersants un nekustamā īpašuma īpašnieks vienojas par nekustamā īpašuma lietošanu un par vienreizējas atlīdzības izmaksas apmēru par  īpašuma lietošanas tiesību aprobežojumu noteikšanu. Ja puses nevar vienoties par atlīdzības apmēru, tad to nosaka atbilstoši Ministru kabineta noteiktajai kārtībai;
· 2.8. iekļaut prasību, ka, nododot publiskas personas nekustamo īpašumu lietošanai publisko elektronisko sakaru tīklu nodrošināšanas mērķim, netiek attiecināti publiskas personas finanšu līdzekļu un mantas izšķērdēšanas jomas normatīvie akti;
· 2.9. iekļaut prasību, ka būvniecības ierosinātājs, būvējot (tajā skaitā pārbūvējot vai atjaunojot) daudzstāvu daudzdzīvokļu dzīvojamo namu, publisku ēku, rūpniecības objektu vai tuneli, nodrošina tehnisko risinājumu, lai iekštelpās (izņemot tehniskajās telpās, kurās ikdienā neuzturas cilvēki) būtu paredzēts radiopārklājums ar radiosignāla līmeni augstāku par -96 dBm.
· 3. Ekonomikas ministrijai sadarbībā ar Satiksmes ministriju, konsultējoties ar elektronisko sakaru nozares nevalstiskajām organizācijām, izstrādāt nepieciešamos grozījumus Latvijas būvnormatīvos, kas detalizēs šī protokollēmuma 2.9. apakšpunktā paredzētās Elektronisko sakaru likuma prasības, tajā skaitā Latvijas būvnormatīvā LBN 262-15 “Elektronisko sakaru tīkli” (apstiprināti ar Ministru kabineta 2015.gada 30.jūnijā noteikumiem Nr.328 “Noteikumi par Latvijas būvnormatīvu LBN 262-15 “Elektronisko sakaru tīkli”) un Ministru kabineta 2021.gada 19.oktobra  noteikumos Nr. 693 “Būvju vispārīgo prasību būvnormatīvs LBN 200-21”.
· 4. Satiksmes ministrijai līdz 2025.gada 31.decembrim izstrādāt vadlīnijas tuvas darbības bezvadu piekļuves punktu izvietošanai.
· 5. Ekonomikas ministrijai sadarbībā ar Satiksmes ministriju  sešu mēnešu laikā pēc informatīvā ziņojuma atbalstīšanas Ministru kabinetā izstrādāt un ekonomikas ministram normatīvajos aktos noteiktajā kārtībā iesniegt Ministru kabinetā izskatīšanai nepieciešamos tiesību aktu projektus dzīvojamo māju pārvaldīšanas jomā, lai ieviestu Elektronisko sakaru likumā nostiprinātā dzīvojamās mājas īpašnieka pienākuma - nodrošināt elektronisko sakaru komersantam piekļuvi tam piederošam elektronisko sakaru tīklam – izpildes mehānismu.
· 6. Satiksmes ministrijai sešu mēnešu laikā pēc informatīvā ziņojuma atbalstīšanas Ministru kabinetā sagatavot un satiksmes ministram normatīvajos aktos noteiktajā kārtībā iesniegt izskatīšanai Ministru kabinetā grozījumus Ministru kabineta 2018.gada 20.februāra  noteikumos Nr.97 “Publiskas personas mantas iznomāšanas noteikumi”, nosakot, ka šie noteikumi neattiecas uz vietas iznomāšanu elektronisko sakaru pakalpojumu sniegšanai nepieciešamajai infrastruktūrai.

